钦定古今图书集成/明伦汇编/氏族典/第426卷 > 《郑樵通志》 > 典韦
## 钦定古今图书集成/明伦汇编/氏族典/第426卷 > 《郑樵通志》 > 典韦

按《魏志典韦传》：“韦，陈留巳吾人也。形貌魁梧，旅力过
人，有志节，任侠。襄邑刘氏与睢阳李永为仇，韦为报
之，由是为豪杰所识。初平中，张邈举义兵，韦为士，属
司马赵宠，后属夏侯惇，数斩首有功，拜司马。太祖讨
吕布于濮阳，布身自搏战，相持急，太祖募陷阵，韦先
占，将应募者数千人，持长矛撩战。时西面又急，韦进”
当之，手持十馀戟，所抵无不应手倒者。布众退，太祖
乃得引去。拜韦都尉，引置左右，将亲兵数百人，常绕
大帐。韦既壮武，每战斗，常先登陷阵。迁为校尉。太祖
征荆州，至宛，张绣迎降，太祖甚悦。后十馀日，绣反，袭
太祖营，太祖出战不利，轻骑引去。韦殊死战，被数十
创，短兵接战，贼前搏之，韦双挟两贼，击杀之，馀贼不
敢前。韦复前突，贼杀数人，创重发，瞑目大骂而死。